 NA BRIAN OCHARO MWANABIASHARA Anne Njeri Njoroge ambaye ametajwa katika sakata ya mafuta yenye thamani ya Sh1.7 bilioni, amejitokeza baada ya kudaiwa kupotea kwa siku nne. Akiandamana na mawakili wake Cliff Ombeta na David Chumo, mfanyabiashara huyo alionekana kuwa mnyonge alipoingia ndani ya mahakama ya Mombasa na kuketi. Baada ya kusubiri kwa takriban dakika 45, Bi Njeri na mawakili wake waliondoka mahakamani baada ya kugundua kuwa kesi yao haikuwa imewekwa kwenye orodha ya kesi ambazo zingeshughulikiwa. Katika mahojiano na Taifa Leo, Bi Njeri alielezea siku zake nne mikononi mwa watu wanne aliodai walikuwa polisi. Alieleza kuwa baada ya kuandikisha ripoti katika makao makuu ya upelelezi wa makosa ya jinai (DCI), aliombwa kuenda katika afisi nyingine ya pili kuandikisha ripoti nyingine. “Nilipofika katika afisi hiyo, nikagundua kuwa haikuwa afisi. Nilikutana na watu wawili walioniuliza iwapo nilikuwa nikitumia dawa zozote kwa ajili ya matibabu. Waliniomba iwapo ilikuwa hivyo nihakikishe nimezibeba,” akasema. Aliuliza jinsi gani afya yake ilivyohusiana na ripoti alizopaswa kuandikisha, ila akaambiwa walikuwa wakisafiri kuelekea sehemu ambayo hangeelezwa. Aliitishwa simu yake na kuambiwa aseme neno-siri la kuifungua. “Niliwauliza mbona walikuwa wananitenganisha na mawakili wangu ila wakajibu kuwa hilo halikuwahusu ndewe wala sikio,” akasema. Aliingizwa haraka kwenye gari lililokuwa likisubiri karibu, ila giza lilikuwa limeanza kuingia. Gari hilo liliendeshwa kuelekea upande wa Kiambu. “Kila mara nilikuwa ninawauliza walikokuwa wakinipeleka ila walinieleza nisiwe na wasiwasi kuwa kila kitu kilikuwa sawa. Niliwaomba wasiniue nikiwaeleza nilikuwa na familia iliyokuwa ikinitegemea. Niliwaeleza kuwa sikuwa nimeiba chochote kutoka kwa yeyote na nilikuwa nala kutokana na jasho langu,” akasema. Maafisa hao waliokuwa wamejifunika nyuso zao, walimwambia atulie kwani hakuna lolote ambalo lingemfanyikia. Baada ya muda, alisema gari hilo liliondoka kwenye barabara ya lami na kuingia kwenye barabara ya mchanga, safari hiyo ikichukua dakika kadhaa. Bi Njeri alieleza kuwa gari hilo lilisimama baada ya muda na maafisa hao wakamwamuru avue nguo zake na kujifunika usoni, la sivyo wamfunike wenyewe. Walishuka kutoka kwenye gari na wakamwelekeza kwenye nyumba. “Nilipoingia ndani kulikuwa na kigodoro ambacho niliambiwa nikalie. Waliniambia nizungumze ukweli kuhusu mafuta ya Sh17 bilioni,” akasema. ‘Maafisa’ hao kulingana na Bi Njeri, walimwonya asijaribu kuwadanganya kwani ikiwa angefanya hivyo angeuawa. “Walinieleza kuwa nisingewaona watoto wangu iwapo ningetoa taarifa za uongo. Nikawaeleza kuwa yale niliyokuwa nimeandika katika ripoti ya DCI yalikuwa ya kweli na kuwa ningekufa nayo,” akasema Bi Njeri. Kwa kushikilia msimamo wake, na kupitia mateso kwa siku nne ikiwemo kutokubaliwa kwenda kujisaidia, aliachiliwa na maafisa hao wakisema kuwa hakuwa na kosa lolote. “Asubuhi ya mwisho kabla ya kuachiliwa, walinijia na kuniambia niseme ukweli au niuawe. Niliona kifo kikija. Niliwaambia kuwa mafuta hayo ni yangu na niliyaagiza ili niyauze. Niliwaambia nilikuwa na stakabadhi zote kuyahusu. Wakaniambia ni sawa,” akasema. Bi Njeri alisema kuwa alitolewa huko na kuingizwa kwenye gari na kuachwa katika eneo la Embakasi. Mawakili wake walieleza kuwa mwanamke huyo alitishiwa maisha kuhusu mafuta hayo wakitaka aondoe kesi aliyokuwa amewasilisha katika mahakama kuu jijini Mombasa. Mawakili hao walieleza kuwa kesi hiyo haingeondolewa mahakamani. Alipoulizwa mbona hakujua alipoagiza mafuta hayo alijitetea akisema ilikuwa mara yake ya kwanza kuagiza mafuta. Bi Njeri alieleza kuwa hajaingia kwenye makubaliano yoyote na kampuni ya Galana Energies kuashiria kuwa mafuta hayo ni ya kampuni hiyo. Washtakiwa wote wamepewa siku nyingine ambayo wote watajitetea mbele ya mahakama. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  